Iwudam deg wungal aqbayli ttunaḥsaben d aferdis agejdan, acku iferdisen nniḍen imerra ad ten-naf qqnen ɣer uwadem, aneggal deg weḍris ad t-naf yettak ismawen yeqqnen ɣer tallitnni i yiwudam-is tikwal yettaǧa-ten war isem, yettak-asen leɛmer, akken ad t-naf igellem-itenid ama seg tama n tfekka neɣ ṭṭbiɛa. Ɣef waya i d-yenna SALHI.M.A: « Awadem d aferdis agejdan di teṣleḍt n tsiwelt am netta am tigawt am tkerrist am wakud am wadeg. Ur yessfek ara yiwen ad yessaɛdel gar uwadem akk d umdan. Awadem, yettili kan deg weḍris (..), ma yella d amdan, yettidir di tilawt ur yeḥwaǧ ara aḍris akken ad yili ».20 Anagmay deg tbadut-is iwehha ɣer yiferdisen merra iɣef tebna teḥkay n wungal, akken iwehha diɣ ɣer umgired yellan gar uwadem d umdan.